6.12.2022 г.
BG
Официален вестник на Европейския съюз
C 465/15 Вторник, 3 май 2022 r.
71. счита, че общата политика в областта на рибарството следва да включва обвързаност със социални условия, подобно на тази, създадена в рамките на новата обща селскостопанска политика, която може да предвижда санкции за собствениците на риболовни кораби, производителите на аквакултури и други бенефициери на ЕФМДРА, ако те не осигуряват подходящи условия на труд за всички свои работници, в т.ч. сезонните работници и работниците мигранти; изтъква, че тази обвързаност със социални условия е от решаващо значение за защитата на достойнството на работното място и социалните права на работниците в секторите на рибарството и аквакултурите, като допринася за постигането на социална справедливост за всички; 72. счита, че подобряването на сигурността на работните места, безопасните условия на труд и здравите океани, осигуряващи по-добри доходи и социална сигурност в секторите на рибарството и аквакултурите, са от съществено значение за привличането към тях на жените и по-младите поколения, като по този начин се осигури подмладяването на сектора и продължаването на дейността му; 73. приветства ролята на жените в устойчивите вериги за създаване на стойност в областта на рибарството и аквакултурите и поради това призовава да им бъдат гарантирани достойни условия на труд, еднакви заплати и социална сигурност, както и да се осигури тяхната видимост и представителство в структурите и процесите на вземане на решения; 74. припомня, че рибарството и аквакултурите играят ключова роля за създаването на работни места и за икономиката в много части на ЕС, като осигуряват повече от половината от местните работни места в много крайбрежни общности и острови, особено в най-отдалечените региони; 75. подчертава, че за да се повишат устойчивостта, конкурентоспособността и икономическите резултати на секторите на рибарството и аквакултурите, следва да се гарантират еднакви условия на конкуренция за стопанските субекти от Съюза в глобализираната икономика, както и да се обърне специално внимание на професионалното обучение, ученето през целия живот, признаването на европейско равнище на това обучение, предоставянето на консултации, както и на разпространението на познания от технически и научни характер и такива относно иновативни практики, като се признае приноса на търговските сдружения в това отношение; 76. подчертава необходимостта от добавяне на стойност за рибните продукти при първата продажба, особено тези от дребномащабния занаятчийски риболов, за да се увеличат доходите и заплатите на рибарите; 77. призовава Комисията да разработи нови форми на устойчив морски и крайбрежен туризъм, да стимулира нови форми на туристически дейности, да осигури допълнителни потоци от доходи и да увеличи заетостта през цялата година, за да се повиши стойността на морските и крайбрежните райони, като същевременно се защитават околната среда и синьото културно наследство и се опазват морските и крайбрежните местообитания; подчертава значението на кръговата икономика в сектора на туризма за разработването на по-устойчиви практики, които са от полза за местното развитие; потвърждава, че секторът на туризма следва да работи съвместно с крайбрежните общности и се нуждае от подкрепа за повишаване на ефективността и устойчивостта на инфраструктурата и конкурентоспособността на морските и туристическите курорти; 78. признава, че крайбрежният туризъм може да има положително въздействие върху развиващите се страни, но може да бъде пагубен, когато се разработват стратегии за масов туризъм, които водят до намаляване на достъпа до храна и потреблението за местните потребители и до разрушаване на морската среда и културните идентичности; призовава ЕС да насърчава справедливи модели на туризъм със слабо въздействие.
79. подчертава, че е необходимо да опазваме нашия природен капитал и наследство, с цел да насърчаваме устойчивия туризъм (например екотуризма), и призовава държавите членки да защитават биологичното разнообразие, като незабавно извършат действия за опазване на моретата, включително трансгранични, за да защитят, възстановят и популяризират морските и крайбрежните екосистеми, включително чрез морските мрежи „Натура 2000“; 80. призовава Комисията да включи устойчивия морски, островен и крайбрежен туризъм в свързаните с тях действия и програми, да подпомага инициативи, които насърчават диверсификацията на крайбрежния и морския туризъм, и да спомага за намаляване на сезонния характер на туристическите дейности и заетостта; подчертава, че е необходимо да се събират по-добри данни за приноса на любителския въдичен риболовен туризъм за икономиката на крайбрежните и островните региони; 81. подчертава значението на синята икономика в най-отдалечените региони, и по-специално за сектора на туризма; ето защо призовава Комисията да създаде транспортна програма с възможности, конкретно свързани с отдалечеността и островния характер (POSEI Transport), за да се отговори по-пряко на нуждите на островите и най-отдалечените региони и да се подкрепи обслужването на някои търговски маршрути до тях;